Resolutsioon [1]

olukorra kohta Kongo Demokraatlikus Vabariigis, eelkõige riigi idaosas, ja selle mõju kohta piirkonnale

AKV-ELi parlamentaarne ühisassamblee,

- kes kohtub Kigalis (Rwanda) 19.– 22. novembril 2007. aastal;

- võttes arvesse kodukorra artikli 17 lõiget 2;

- võttes arvesse oma varasemaid resolutsioone olukorra kohta Kongo Demokraatlikus Vabariigis (KDV) ja Ida-Aafrika järvede piirkonnas;

- võttes arvesse Ühinenud Rahvaste Organisatsiooni (ÜRO) Julgeolekunõukogu resolutsiooni olukorra kohta Kongo Demokraatlikus Vabariigis ja ÜRO peasekretäri igakuiseid kõnealust küsimust käsitlevaid aruandeid;

- võttes arvesse Euroopa Parlamendi 15. detsembri 2004. aasta resolutsiooni olukorra kohta Kongo Demokraatliku Vabariigi idaosas [2];

- võttes arvesse Ida-Aafrika järvede piirkonna julgeoleku, stabiilsuse ja arengu pakti, mille allkirjastasid Nairobis (Keenia) 16. detsembril 2006. aastal Ida-Aafrika järvede piirkonna riikide riigipead ja valitsusjuhid;

- võttes arvesse 20. novembri 1989. aasta rahvusvahelist lapse õiguste konventsiooni, mis keelab laste kaasamise relvastatud konfliktidesse;

- võttes arvesse AKV-ELi parlamentaarse ühisassamblee delegatsiooni raportit presidendi- ja parlamendivalimiste kohta, mis peeti KDVs vastavalt 30. juulil ja 29. oktoobril 2006. aastal;

- võttes arvesse nõukogu ühismeetmeid, mis käsitlevad Euroopa Liidu (EL) missiooni anda nõu ja abi julgeolekusektori reformi raames KDVs;

- võttes arvesse Kimberley protsessi, mille lõppeesmärk on teha lõpp nn vereteemantide ringlusele ja parandada valitsemist nendes riikides, mis on rikkad loodusressursside poolest, kõikide äriühingute tehtud maksete ning valitsustele naftast, gaasist ja mäetööstustoodetest laekunud tulu kontrollimise ja avalikustamise kaudu,

A. arvestades, et aastaid kestnud relvastatud konfliktid on toonud kaudselt või otseselt kaasa 4 miljonit kaudset või otsest ohvrit ja põhjustanud vähemalt 1,5 miljoni inimese, kellest enamik on naised ja lapsed, ümberasustamise ning samuti Kongo Demokraatliku Vabariigi sotsiaal-majandusliku infrastruktuuri hävinemise;

B. tuletades murega meelde, et alates 2006. aasta lõpust on orienteeruvalt 300000 Põhja-Kivu provintsi elanikku olnud sunnitud kodudest põgenema sõja tõttu, millesse on kaasatud KDV tavarelvajõud ja tagandatud kindral Laurent Nkunda mässulised sõdurid ning teised relvastatud rühmitused, viies ümberasustatud inimeste koguarvu 800000 inimeseni;

C. tundes äärmiselt suurt muret suureneva vägivalla, laialt levinud inimõiguste rikkumise, vägistamiste ja teiste idapoolsetest provintsidest (Põhja-Kivu ja Lõuna-Kivu) pärit naiste vastu toime pandavate seksuaalse vägivalla vormide pärast;

D. olles sügavalt mures lapssõdurite püsiva olemasolu ja nende suureneva värbamise pärast relvastatud sõdurite poolt KDV idaosas;

E. tundes muret peaaegu pideva ohuolukorra pärast KDV idaosas, mis teeb humanitaarabiorganisatsioonidele võimatuks tsiviilelanikkonnale toiduainete ja esmatarbevahendite, nagu ravimid, väljajagamise;

F. arvestades välisriikide relvastatud rühmituste, sealhulgas endiste Rwanda relvajõudude (endine FAR)/Interahamwe (Demokraatlikud jõud Rwanda vabastamiseks)) kohalolekut, kes jätkavad karistamatult metsikuste, nagu mõrvad, vägistamised, piinamised ja haarangud, toimepanemist, sundides sellega tsiviilelanikkonna ümber asuma KDV idaossa ja naaberriikidesse, mis kujutab endast ohtu riigi julgeolekule, stabiilsusele ja arengule;

G. arvestades, et relvastatud konfliktide ja mässajate relvastatud rühmituste püsimine Ida-Aafrika järvede piirkonnas kujutab endast tõsist ohtu rahule, stabiilsusele, demokraatiale ja arengule kõnealuses piirkonnas; arvestades, et see seab ohtu piirkonna riikide vahelise koostöö ja muudab kasutuks rahvusvahelise üldsuse jõupingutused, et saavutada kõnealuses piirkonnas elujõuliste ja jõukate demokraatlike riikide tekkimise ning nende elanike elutingimuste paranemise;

H. arvestades, et sellest tulenevalt on tingimata vaja võtta kõik vajalikud meetmed, et teha lõpp konfliktidele, kaotada relvastatud rühmitused ja hoida ära mis tahes tulevased konfliktid, et kindlustada rahu ja demokraatiat, edendada stabiilsust ja arengut piirkonnas Ida-Aafrika järvede piirkonna rahvaste heaolu nimel ja et võimaldada KDV seaduslikel institutsioonidel pühendada energia oma riigi ülesehitamisele, mille on korduvad sõjad hävitanud;

I. arvestades, et nii KDVs kui ka Ida-Aafrika järvede piirkonna riikides on rahu ja demokraatiat võimalik saavutada vaid lõpu tegemisega ähvardavale ohule, mille on tekitanud välisriikide ja riigisisesed relvastatud rühmitused KDVs ja nende poliitilised organisatsioonid, ning samuti kõikide kõnealuses piirkonnas marodööritsevate poolsõjaväeliste rühmituste täieliku desarmeerimisega;

J. arvestades, et Rahvusvaheline Kriminaalkohus on uurinud kuritegusid, mida on võidud KDVs alates 2004. aastast toime panna;

K. võttes arvesse kohustusi, mille Tripartite-plus'i tippkohtumisel Kigalis 28. augustil 2007. aastal võtsid vastu lepinguosalised, nimelt KDV, Rwanda, Uganda ja Burundi sõjaväejuhid, ja neid kohustusi, mille võtsid 16. septembril 2007. aastal kõnealuste riikide välisministrid eesmärgiga taotleda rahu vastavatel territooriumidel paiknevate relvajõudude kahjutuks tegemisega; võttes arvesse KDV ja Rwanda välisministrite ühisdeklaratsiooni, mis anti välja 3. ja 4. septembril 2007. aastal toimunud Kinshasa kohtumise lõpus;

L. arvestades, et KDV valitsuse ja Rwanda Vabariigi valitsuse ühiskommünikees ühise lähenemisviisi kohta teha lõpp mõlemas riigis ning Ida-Aafrika jõgede piirkonnas rahu ja stabiilsust ähvardavale ohule, mille allkirjastasid 9. novembril 2007. aastal kahe riigi välisministrid ÜRO toetusel ja Ameerika Ühendriikide ning ELi esindajate kohalolekul, kirjeldatakse üldjoontes uusi väljavaateid rahule ja riikidevahelisele koostööle piirkonnas;

M. arvestades, et KDV president Joseph Kabila ja Uganda president Yoweri Museveni kohtusid Tansaanias 2007. aasta septembris, et luua ÜRO toetusel ühendatud sõjaväeline jõud, et tõrjuda eemale Jumala Vastupanuarmee (LRA) mässajad, kes põhjustavad piirkonnas ebastabiilsust, ja ka selleks, et alustada naftauuringute alast ühistegevust;

N. arvestades, et KDV on tohutult rikas muu hulgas looduslike mineraalide ja metsaressursside poolest, mida tuleb hoolikalt ja tõhusalt hallata, et tagada riigi majanduslik ja sotsiaalne areng;

O. võttes arvesse mäetööstuse läbipaistvuse algatust (EITI), mille üks osaline on KDV;

P. võttes arvesse KDV valitsuse otsust vaadata läbi sõja ajal ja üleminekuetapis sõlmitud mäetööstuse ja metsanduse valdkonna lepingud;

Q. arvestades, et 18. detsembril 2005. aastal Kongo rahva poolt vastu võetud põhiseadus pakub kindla aluse, mis on vajalik, et ehitada üles riik, mis põhineb õigusriigi põhimõtetel ja tõeliselt demokraatlikul ühiskonnal;

R. arvestades, et mitmepoolsed presidendi- ja parlamendivalimised, mis peeti KDVs vastavalt 30. juulil ja 29. oktoobril 2006. aastal, on andnud elanikkonnale uue lootuse rahu, stabiilsuse ja jõukuse ajajärgule pärast aastaid kestnud diktatuuri ja sõda; arvestades, et parajasti korraldatakse kohalikke valimisi;

S. arvestades, et Kongo kodanikel on õigus valitsusüksuste võrdsele kaitsele, eelkõige seoses julgeolekuga ja nende inimeste ning vara ohutusega;

T. arvestades, et Kongo parlament on hiljuti võtnud vastu seaduse poliitilise opositsiooni staatuse kohta KDVs, et tugevdada demokraatiat ja poliitilise opositsiooni rolli riigi valitsemisel,

1. kutsub kõiki KDV idaosa konfliktides osalevaid jõude üles austama inimõigusi ja rahvusvahelist humanitaarõigust, lõpetama kõik rünnakud tsiviilelanike vastu ja lubama humanitaarabiasutustel tulla tsiviilelanikkonnale appi;

2. nõuab tungivalt, et inimõiguste rikkumiste, sõjakuritegude, inimsusevastaste kuritegude, naistevastase seksuaalvägivalla ja lapssõdurite värbamiste toimepanijatest antaks teada, et need tuvastataks, võetaks vastutusele ja karistataks kooskõlas riigisisese ja rahvusvahelise kriminaalõigusega;

3. kutsub KDV valitsust ja ÜRO missiooni Kongo Demokraatlikus Vabariigis (MONUC) üles tagama humanitaarabiorganisatsioonide liikmete julgeoleku piisav tase;

4. kutsub ELi ja AKV riikide valitsusi, Euroopa Liidu Nõukogu, Euroopa Komisjoni, ÜROd ja Aafrika Liitu (AL) üles tegema kõik mis võimalik, et anda KDV idaosa elanikele tõhusat ja piisavat abi ning et aidata kaasa humanitaarkatastroofi lahendamisele;

5. väljendab tõsist muret seoses olukorraga ja riigisiseselt ümberasustatud inimeste ja siiani välisriikides viibivate pagulaste arvuga ning kutsub KDV ametiasutusi ja vastuvõtjariike üles tegema kõik mis nende võimuses, et hõlbustada Kongo pagulaste ohutut tagasipöördumist, eelkõige tehes täielikult koostööd partneritega, nagu ÜRO Maailma Toiduprogramm (WFP) ja ÜRO Pagulaste Ülemkomissar (UNHCR);

6. kutsub Euroopa Komisjoni ja nõukogu üles valmistama koostöös valitsusväliste organisatsioonide ja KDV valitsusega ette Kongo Demokraatliku Vabariigi jaoks mõeldud humanitaarprogramm eesmärgiga anda Kongo elanikele rohkem ja paremat meditsiinilist abi;

7. kutsub Euroopa Komisjoni üles andma Kivu rahukonverentsi korraldamiseks toetust, sealhulgas rahalist abi, et võimaldada elanikkonnal kestvate lahenduste otsimisest osa võtta;

8. võtab nõuetekohaselt arvesse Burundi, KDV, Uganda ja Rwanda vastastikusi kohustusi ning eelkõige ühiskommünikeed, mille allkirjastasid Rwanda ja KDV valitsus 9. novembril 2007. aastal kooskõlastatud ja kestva lahenduse leidmiseks julgeolekuprobleemidele piirkonnas, ning kiidab osalisi jõupingutuste eest;

9. nõuab tungivalt, et osapooled austaksid rangelt võetud kohustusi, ning kutsub ÜROd, ELi, Aafrika Liitu, asjaomaste riikide partnereid ja ka Ida-Aafrika järvede piirkonna riikide sõpru üles toetama jõuliselt ning aktiivselt jõupingutusi nimetatud kohustuste ja julgeoleku, stabiilsuse ja arengu pakti rakendamiseks Ida-Aafrika järvede piirkonnas;

10. nõuab tungivalt, et KDV valitsus MONUCi toetusel — kelle vahendeid tuleb suurendada — ja kooskõlas 9. novembri 2007. aasta ühiskommünikee lõike 9 punktiga b käivitaksid kiiremas korras sõjalised operatsioonid endise FARi/Interahamwe kui ühe genotsiidi toimepaneva sõjaväelise organisatsiooni lammutamiseks KDVs, ja et kõnealuseid operatsioone viidaks läbi samaaegselt operatsioonidega ebaseaduslike relvastatud rühmituste kaotamiseks Põhja- ja Lõuna-Kivus;

11. tervitab Rwanda ja KDV poolt oma vastavate välisministrite kohtumistel Kinshasas 3. ja 4. septembril 2007. aastal väljendatud tahet normaliseerida kahe riigi vahelisi suhteid ning julgustab neid selles suhtes;

12. nõuab, et kõik julgeoleku, stabiilsuse ja arengu paktile allakirjutanud riigid Ida-Aafrika järvede piirkonnas selle täielikult ratifitseeriksid ja seda täielikult rakendaksid;

13. nõuab jõupingutuste tegemist riigisisesel ja rahvusvahelisel tasandil õigusriigi põhimõtete tugevdamiseks KDVs, eriti valitsemise ja julgeoleku valdkonnas;

14. taotleb riigivõimu taastamist ja austamist kogu riigis, mis tähendab kõikide relvastatud rühmituste desarmeerimist;

15. kutsub rahvusvahelist üldsust, sealhulgas ELi liikmesriike ja AKV riike üles austama oma lubadusi teha KDVga koostööd ja aitama tuua stabiilsust riigi idaossa;

16. kutsub ÜROd, ELi, Aafrika Liitu ja teisi KDV partnereid jätkama kõnealuse riigi ametiasutuste jõupingutuste toetamist armee, politsei, julgeolekuteenistuste ja kohtusüsteemi reformimisel riigi ja selle võimu, kõikide riigis ja ka Ida-Aafrika järvede piirkonnas rahu ja julgeoleku tugevdamiseks vajalike oluliste elementide taaskehtestamiseks;

17. väljendab rahulolu demokraatlikult valitavate institutsioonide loomise üle KDVs ja kutsub riigijuhte üles tegema kõik vajalikud algatused, et tugevdada demokraatiat ja tagada kõikide Kongo rahva aktiivsete jõudude osalemine riigi juhtimises põhiseadusliku korra alusel;

18. tervitab asjaolu, et KDV parlament on võtnud vastu seaduse, millega kehtestatakse poliitilise opositsiooni staatus, ning nõuab selle kiiret väljakuulutamist ja edukat kohaldamist;

19. nõuab ELi ja rahvusvahelise üldsuse toetust kohalike valimiste korraldamisele, mille läbiviimine Kongo valimisprotsessi viimase etapina oli algselt kavandatud 2007. aastale;

20. võtab teadmiseks KDV valitsuse otsuse vaadata läbi sõja ajal ja üleminekuetapis sõlmitud mäetööstuse ja metsanduse valdkonna lepingud, et nende üle uuesti läbirääkimisi pidada, ning kutsub KDV valitsust üles kehtestama läbipaistvad mehhanismid riigi loodusvarade majandamiseks, et võimaldada parlamendil ja ka kodanikuühiskonnal esitada Kongo elanikkonna huvides ettepanekuid;

21. on seisukohal, et riigi säästva arengu jaoks on hädavajalik juurdepääs riigi loodusrikkustele ja nende üle teostatav demokraatlik kontroll ning nende ümberjaotamine elanikkonna kui terviku kasuks;

22. kutsub Euroopa Komisjoni ja Euroopa Liidu nõukogu üles tugevdama oma praegusi koostöösidemeid KDV valitsusega riigi loodusvarade kasutamise üle peetava järelevalve valdkonnas;

23. teeb kaaspresidentidele ülesandeks edastada käesolev resolutsioon AKV-ELi nõukogule, Euroopa Komisjonile, Kongo Demokraatliku Vabariigi ja Ida-Aafrika järvede piirkonna riikide valitsustele, ÜRO peasekretärile ning Aafrika Liidu komisjonile.

[1] Vastu võtnud AKV-ELi parlamentaarne ühisassamblee 22. novembril 2007 Kigalis (Rwanda).

[2] ELT C 226E, 15.9.2005, lk 359.

--------------------------------------------------

V lisa

Kigali deklaratsioon

arengusõbralike majanduspartnerluslepingute kohta

AKV-ELi parlamentaarne ühisassamblee, kes kohtub Kigalis (Rwanda) 19.– 22. novembril 2007. aastal:

I Preambul

A. arvestades, et Cotonou lepingus sätestatakse osaliste kokkulepe sõlmida uus WTOga kooskõlas olev kaubanduskord, kõrvaldades järk-järgult nendevahelised kaubandustõkked, edendades koostööd kõikides kaubanduse ja arengu suhtes olulistes valdkondades, põhinedes õigustikul ja parandades turulepääsu;

B. arvestades, et piirkondlike turgude loomine kujutab endast majanduspartnerluslepingute rakendamise keskset vahendit, ja arvestades, et piirkondlik integratsioon kujutab endast AKV riikide sotsiaalse ja majandusliku arengu olulist alust;

C. tuletades meelde, et AKV ja ELi vahelise majandus- ja kaubandusalase koostöö eesmärk on edendada arengut ning toetada AKV riikide järkjärgulist integreerimist maailma majandusse;

D. tuletades meelde, et vastavalt Kaplinna deklaratsioonile on majanduspartnerluslepinguid käsitlevate läbirääkimiste eesmärk tugevdada AKV riikide majandusi;

E. rõhutades, et Kaplinna deklaratsioonis nõuti, et läbirääkimised ehitataks üles avatud ja läbipaistval moel, võttes arvesse vahendite ja arengu erinevusi kahe läbirääkimisi pidava poole vahel;

F. tunnistades asjaolu, et siiani ei ole erinevatel põhjustel ükski AKV läbirääkimisi pidav meeskond olnud suuteline kõikehõlmavaid majanduspartnerluslepinguid käsitlevaid läbirääkimisi lõpule viima,

II Läbirääkimiste protsess

1. võtab teadmiseks, et AKV riigid teatavad, et Euroopa Komisjon on avaldanud neile survet majanduspartnerluslepingu allkirjastamiseks, ja et see on AKV-ELi partnerluse vaimuga vastuolus;

2. nõuab tungivalt, et Euroopa Komisjon tunnistaks, et AKV riigid vajavad kõikehõlmaval viisil kavandatud lepingute mõju hindamiseks rohkem aega, arvestades, et tõelised läbirääkimised on toimunud alles viimased kaks aastat;

3. märgib murega, et Euroopa Komisjon on väitnud, et kui lepinguid ei ole sõlmitud, kehtestatakse alates 1. jaanuarist 2008 suurele osale muudest riikidest kui vähimarenenud AKV riikidest pärit ekspordile tollid ning see seaks ohtu miljonite töötajate heaolu ja elatusvahendid AKV riikides;

4. märgib Euroopa Komisjoni hiljutist otsust võtta vastu kaheastmeline lähenemisviis kaubandushäirete vältimiseks mõnede AKV riikide puhul ja jätkata kõikehõlmavaid, arengusõbralikke majanduspartnerluslepinguid käsitlevaid läbirääkimisi pärast 31. detsembrit 2007;

5. rõhutab piirkondlike turgude tähtsust ja seda, et mis tahes kaheastmelist lähenemisviisi või mis tahes muud algatust, mis võib käimasolevaid AKV riikide piirkondliku integratsiooni protsesse kahjustada, tuleb vältida;

6. rõhutab, et Euroopa Komisjon peab austama Cotonou lepingus võetud kohustusi tagamaks, et AKV riigid — sealhulgas muud riigid kui vähimarenenud maad — kes ei saa majanduspartnerluslepinguid allkirjastada, varustataks kaubandusraamistikuga, mis vastab nende olukorrale ja on kooskõlas Cotonou lepingu artikli 37 lõikega 6;

7. kutsub osalisi üles lisama kõikidesse majanduspartnerluslepingutesse perioodilise läbivaatamise punkti, et hinnata nende rakendamist ja võimaldada mis tahes vajalikke kohandusi;

III Põhimõtted

Üldine lähenemisviis

8. usub, et kõik saavutatud kokkulepped, olgu need vahelepingud või täielikud majanduspartnerluslepingud, peavad tagama, et mitte ühtegi riiki ei jäetaks pärast läbirääkimiste tähtaja möödumist halvemasse olukorda;

9. nõuab, et vähimarenenud maade ühinemise vahelepingutes sätestatud künnist vähendataks piisavalt, et see langeks kokku nende arenguastmega;

10. rõhutab, et majanduspartnerluslepingu piirkondade piirkondliku integratsiooni protsess peab olema majanduspartnerluslepingute aluspõhimõte ja et kõnealused lepingud peavad olema AKV piirkondliku integratsiooni algatustega kooskõlas ja neid toetama;

Turulepääsu parandamine

11. hindab seda, et vähimarenenud maade jaoks, kes ei ole veel vahelepingute osalised, on algatus "Kõik peale relvade" (EBA) üksi ebapiisav ja see tuleks ühendada täiustatud ja lihtsustatud päritolueeskirjadega;

12. rõhutab, et päritolueeskirjade lihtsustamine on nõutav eeltingimus ja et uute lepingute rakendamisel tuleks kasutada kogu vajalikku paindlikkust;

13. rõhutab, et Euroopa Komisjon peaks lisama lepingutesse vajalikke asümmeetriaid, eelkõige neid, mis puudutavad määratlust "põhimõtteliselt kogu kaubandus", tundlike toodetega hõlmatust, üleminekuperioodide pikkust ja liberaliseerimise tempot, mis põhineb arengu vahe-eesmärkidel, kaitsemeetmeid ja vaidluste lahendamist;

14. märgib, et vabakaubanduslepingute uue põlvkonna sõlmimine Euroopa Komisjoni poolt võiks tuua kaasa AKV riikide praeguste kaubanduseeliste edasise vähenemise ja et EL peaks seepärast võtma seda arvesse ning toetama piisavalt kohandamist, konkurentsivõime parandamist ja mitmekesistamist AKV riikides;

15. nõuab AKV riikidele piisava rahalise ja tehnilise abi andmist, et võimaldada neil pidada kinni ELi impordialastest normidest ja standarditest ning niimoodi paremast turulepääsust täielikult kasu saada;

Tarnepiirangutega tegelemine

16. väljendab muret paljude Euroopa Komisjoni esitatud sätete pärast teenuste, konkurentsi, intellektuaalomandi ja riigihangete valdkonnas, kuna mõned AKV piirkonnad ei taha nende küsimustega tegelda, ja nõuab tungivalt, et Euroopa Komisjon oleks kõnealuses küsimuses paindlikum;

17. avaldab kahetsust, et viivitus läbivaadatud Cotonou lepingu ratifitseerimisel võib takistada 10. EAFi rakendamist, mille tulemuseks on tõenäoliselt puudujääk AKV-ELi koostööle igal aastal eraldatavas abis, ja seepärast julgustab kõiki osalisi viima ratifitseerimisprotsess niipea kui võimalik lõpule;

18. rõhutab, et ainult kaupu käsitlev leping peab sisaldama lisaks Euroopa Arengufondi käsitlevatele sätetele konkreetseid majanduspartnerluslepingutega seotud kaubandusabi käsitlevaid sätteid, et arendada tarnevõimsust ja tegelda kaubanduse liberaliseerimise sotsiaalse mõjuga AKV riikides;

19. rõhutab lisaks, et EAFi vahendite eraldamine ei tohi olla seotud majanduspartnerluslepingute allkirjastamisega ning majanduspartnerluslepingute allkirjastamine ei tohi olla EAFi vahendite eraldamise tingimus;

Valitsuse tulude mitmekesistamine

20. nõuab suurema tähelepanu pööramist tulude mitmekesistamise probleemidele, millega AKV riigid silmitsi seisavad, eelkõige arvestades, et kaotataks praktiliselt kõik imporditollimaksud kaubandusele ELiga;

21. tervitab ettepanekut luua majanduspartnerluslepingute piirkondlikud fondid, mis peaksid sisaldama maksude reguleerimise vahendit, mis koosneb Euroopa Komisjoni ja ELi liikmesriikide osamaksudest, et anda rahalist abi tulude mitmekesistamise algatustele AKV riikides ja toetada ausa kaubanduse algatusi;

Väliskaubandusele avalduva ühise põllumajanduspoliitika reformi mõjuga tegelemine

22. kutsub ELi üles tagama, et ühise põllumajanduspoliitika mis tahes reform oleks kooskõlas selle arengupoliitika ja AKV riikidega tehtava koostöö eesmärkidega;

23. usub, et suhkrusektori kaasnevate meetmete kujundamisel ja rakendamisel tuleb kohaldada varasematest põllumajandusreformidest saadud olulisi õppetunde (sealhulgas banaani- ja rummisektori kohandamised ning samuti ELi ühise põllumajanduspoliitika reform);

Sooline mõõde

24. avaldab kahetsust selle üle, et senini ei ole välja töötatud ühtegi konkreetset positiivset meedet naiste ja tüdrukute õiguste kaitsmiseks ja edendamiseks vastavalt Cotonou lepingu artiklile 31, ja et majanduspartnerluslepinguid käsitlevate läbirääkimiste protsessis ei ole toimunud mingit soolise võrdõiguslikkuse süvalaiendamist; kutsub seepärast Euroopa Komisjoni üles viima läbi läbirääkimiste ajal ja pärast läbirääkimiste järelduste tegemist süstemaatilise analüüsi majanduspartnerluslepingute sotsiaalse mõju kohta kõige haavatavamatele inimrühmadele;

Järeldused

25. on nõus korraldama parlamentaarse ühisassamblee järelevalvet, et jälgida majanduspartnerluslepingu rakendamise mõju kaubandusele ja arengule ning see läbi vaadata, et parandada arengupoliitika sidusust ja kujundada mehhanismid, mis tagavad aruandekohustuse ja korrapärase aruandluse majanduspartnerluslepingute panuse kohta võrdsesse ja säästvasse arengusse;

26. järeldab, et parlamentaarne ühisassamblee jätkab tööd tagamaks, et ükski uus kaubanduse raamistik ei jätaks ühtegi riiki halvemasse olukorda, ja lisaks sellele, et uus kaubanduskord edendaks jõukust ja säästvat arengut kõikides AKV riikides.

--------------------------------------------------